CELEX: 32013R1018
Language: ro
Date: 2013-10-23 00:00:00
Title: Regulamentul (UE) nr. 1018/2013 al Comisiei din 23 octombrie 2013 de modificare a Regulamentului (UE) nr. 432/2012 de stabilire a unei liste de mențiuni de sănătate permise, înscrise pe produsele alimentare, altele decât cele care se referă la reducerea riscului de îmbolnăvire și la dezvoltarea și sănătatea copiilor  Text cu relevanță pentru SEE

24.10.2013   
            
            
               RO
            
            
               Jurnalul Oficial al Uniunii Europene
            
            
               L 282/43
            
         REGULAMENTUL (UE) NR. 1018/2013 AL COMISIEI
   din 23 octombrie 2013
   de modificare a Regulamentului (UE) nr. 432/2012 de stabilire a unei liste de mențiuni de sănătate permise, înscrise pe produsele alimentare, altele decât cele care se referă la reducerea riscului de îmbolnăvire și la dezvoltarea și sănătatea copiilor
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1924/2006 al Parlamentului European și al Consiliului din 20 decembrie 2006 privind mențiunile nutriționale și de sănătate înscrise pe produsele alimentare (1), în special articolul 13 alineatul (3),
   întrucât:
   
               (1)
            
            
               În temeiul articolului 13 alineatul (3) din Regulamentul (CE) nr. 1924/2006, Comisia a adoptat Regulamentul (UE) nr. 432/2012 al Comisiei din 16 mai 2012 de stabilire a unei liste de mențiuni de sănătate permise, înscrise pe produsele alimentare, altele decât cele care se referă la reducerea riscului de îmbolnăvire și la dezvoltarea și sănătatea copiilor (2).
            
         
               (2)
            
            
               Cu toate acestea, la momentul adoptării listei cu mențiunile de sănătate permise, au existat un număr de mențiuni de sănătate ale căror evaluări nu fuseseră finalizate de către Autoritatea Europeană pentru Siguranța Alimentară (denumită în continuare „autoritatea”) sau cu privire la care Comisia nu se pronunțase încă (3).
            
         
               (3)
            
            
               Dintre aceste mențiuni, autoritatea a emis o evaluare favorabilă pentru mențiunea de sănătate care se referă la efectul glucidelor asupra menținerii funcțiilor cerebrale și a sugerat, drept condiții de utilizare adecvate pentru mențiunea respectivă, că „se estimează că un consum zilnic de 130 g de glucide acoperă necesarul de glucoză al creierului” (4).
            
         
               (4)
            
            
               Articolul 13 alineatul (3) din Regulamentul (CE) nr. 1924/2006 prevede că mențiunile de sănătate permise trebuie să fie însoțite de toate condițiile (inclusiv restricțiile) necesare utilizării lor. Prin urmare, lista mențiunilor permise ar trebui să includă formularea mențiunilor și condițiile specifice de utilizare a mențiunilor, precum și, dacă este cazul, condițiile sau restricțiile de utilizare și/sau o declarație sau o avertizare suplimentară, în conformitate cu normele stabilite în Regulamentul (CE) nr. 1924/2006 și cu avizele autorității.
            
         
               (5)
            
            
               Cu toate acestea, o serie de state membre și-au exprimat îngrijorarea cu privire la faptul că o astfel de autorizare, însoțită de condițiile sale de utilizare, ar promova și ar încuraja consumul de produse alimentare care conțin zaharuri, altele decât cele conținute în mod natural. În plus, astfel s-ar transmite consumatorilor un mesaj contradictoriu și neclar, în special având în vedere recomandările naționale de reducere a consumului de zahăr. Se consideră că, în ceea ce privește această mențiune de sănătate în mod concret, obiectivele contradictorii pot fi evitate, prin autorizarea mențiunii doar în condiții specifice de utilizare, limitând utilizarea la produsele alimentare care au un conținut redus de zaharuri sau la produsele alimentare în care nu s-au adăugat zaharuri, deși ar putea conține zaharuri în mod natural.
            
         
               (6)
            
            
               Prezentul regulament ar trebui să se aplice după șase luni de la data intrării în vigoare pentru a permite operatorilor economici din sectorul alimentar să se adapteze la cerințele sale.
            
         
               (7)
            
            
               În conformitate cu articolul 20 alineatul (1) din Regulamentul (CE) nr. 1924/2006, registrul privind mențiunile nutriționale și de sănătate, care conține toate mențiunile de sănătate autorizate, ar trebui actualizat pentru a ține seama de prezentul regulament.
            
         
               (8)
            
            
               La stabilirea măsurilor prevăzute în prezentul regulament au fost luate în considerare în mod corespunzător comentariile și pozițiile pe care Comisia le-a primit din partea părților interesate și a publicului larg.
            
         
               (9)
            
            
               Prin urmare, Regulamentul (UE) nr. 432/2012 ar trebui modificat în consecință.
            
         
               (10)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
            
         ADOPTĂ PREZENTUL REGULAMENT:
   Articolul 1
   Anexa la Regulamentul (UE) nr. 432/2012 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 13 mai 2014.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 23 octombrie 2013.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 404, 30.12.2006, p. 9.
   
      (2)  JO L 136, 25.5.2012, p. 1.
   
      (3)  Corespunde unui număr de 2232 de înregistrări ID din lista consolidată.
   
      (4)  http://www.efsa.europa.eu/en/efsajournal/doc/2226.pdf
   
      ANEXĂ
      În anexa la Regulamentul (UE) nr. 432/2012 se introduce următoarea rubrică, în ordine alfabetică:
      
         
                     Nutrient, substanță, aliment sau categorie de alimente
                  
                  
                     Mențiune
                  
                  
                     Condiții de utilizare a mențiunii
                  
                  
                     Condiții și/sau restricții de utilizare a produsului alimentar și/sau indicații sau avertizări suplimentare
                  
                  
                     Numărul Jurnalului EFSA
                  
                  
                     Numărul corespunzător înregistrării din lista consolidată prezentată spre a fi evaluată de către EFSA
                  
               
                     „Glucide
                  
                  
                     Glucidele contribuie la menținerea unei funcții cerebrale normale
                  
                  
                     Pentru ca mențiunea să poată fi utilizată, consumatorii trebuie să fie informați cu privire la faptul că efectul benefic se obține în condițiile unui consum zilnic de 130 g de glucide din toate sursele.
                     Mențiunea de sănătate poate fi utilizată pentru produsele alimentare care conțin cel puțin 20 g de glucide care sunt metabolizate de oameni, cu excepția poliolilor, pe porție cuantificată și care respectă mențiunile nutriționale CONȚINUT REDUS DE ZAHARURI sau FĂRĂ ADAOS DE ZAHARURI, care figurează în anexa la Regulamentul (CE) nr. 1924/2006.
                  
                  
                     Mențiunea nu poate fi folosită pentru produse alimentare care conțin zaharuri în proporție de 100 %.
                  
                  
                     2011;9(6):2226
                  
                  
                     603,653”.